पाकिस्तान की राजधानी इस्लामाबाद में विस्फोटकों से लदा ट्रक पंचसितारा होटल मैरियट से टकरा कर विस्फोट करने के पूर्व हमलावरों ने होटल वालों को चेतावनी दी थी। समाचार पत्र ‘द न्यूज’ ने प्रत्यक्षदर्शियों के हवाले से बताया कि हेाटल में शनिवार को विस्फोट के चंद मिनट पहले एक गाड़ी होटल के मुख्य द्वार पर बने सुरक्षा बैरियर से टकराई थी। गाड़ी में से तुरंत एक शख्स बाहर निकला और उसने वहां मौजूद सुरक्षाकर्मियों से कहा कि तुम लोगों के पास अपनी जान बचाने के लिए यहां से निकल भागने के लिए सिर्फ तीन मिनट का समय है, अपनी जान बचा सको तो बचा लो। इसके तुरंत बाद ही वहां विस्फोटकों से लदा एक ट्रक आकर भिड़ गया, जिससे इतना जबरदस्त विस्फोट हुआ कि पूरा होटल आग के शोलों मे तब्दील हो गया। इस हादसे में अब तक 37 लोगों के मारे जाने और 200 से यादा के घायल होने की पुष्टि हुई है। हैरानी की बात यह है कि यह होटल राष्ट्रपति भवन, प्रधानमंत्री कार्यालय और विदेशी दूतावासों वाले अतिसुरक्षा क्षेत्र में स्थित है। यहां आसपास सुरक्षा के तगड़े इतंजाम रहते हैं।